Hallgeir Langeland

**Hallgeir Håbakk Langeland** (født 14. november 1955 i Strand i Rogaland) er en norsk politiker (SV) og lærer. Han var innvalgt på Stortinget fra Rogaland fra 1997 til 2013. 

Han er født og oppvokst på Tau i Strand kommune i Ryfylke og er utdannet lærer fra Stavanger Lærerhøgskole. Han var rådgiver ved Austbø skole i Stavanger før han ble innvalgt på Stortinge i 1997. Etter å ha mistet stortingsplassen ved stortingsvalget 2013 vendte han tilbake til sin tidligere jobb som som lærer på Austbø skole.

## Politisk karriere
Langeland har vært kommunepolitiker siden starten av sin politiske karriere. Han satt i i skolestyret i Strand kommune Fra 1975 til 1977. Fra 1987 var han medlem av skolestyret i Stavanger og varamedlem til bystyret. I perioden 1991–1995 var han gruppeleder for SVs bystyregruppe i Stavanger og medlem av formannskapet. I 1995 manglet Langeland 1 personstemme på å bli gjenvalgt til bystyret i Stavanger. En permisjon i SVs bystyregruppe gjorde at Langeland likevel fikk fast plass i bystyret det siste året før han ble valgt inn på Stortinget i 1997. 

Han startet sin aksjonistiske karriere ved å dele ut hyrdebrev for selvbestemt abort på kirketrappa i Strand. Senere deltok han i og ledet flere studentaksjoner. Han organiserte husleiestreik blant studentene og den ulovlige lærerstreiken i 1988. Våren 1997 tok han initiativ til aksjonen "Nok er nok" i Stavanger, som en protest mot Høyrestyrets nedskjæringer i velferdsgoder. 

Det internasjonale engasjementet har vært en viktig del av hans politiske arbeid, og har blant vært aktiv i ulike solidaritetsorganisasjoner, som Latin-Amerikagruppene og Cuba-aksjonen. Han har også vært valgobservatør i Palestina. 

## Politiske saker
Som samferdselspolitiker er han blant annet kjent for sitt engasjement for Haukelibanen, bybane på Nord-Jæren og rushtidsavgift i de store byene. Han har blant annet utfordret Stein Erik Hagen og andre rike nordmenn til å bidra til utbygging av høghastighets jernbane i Norge.

Som miljøpolitiker har Langeland blant annet engasjert seg for alternativ energi og mot utbygging av gasskraftverk uten CO2-rensing.

Også i sitt eget parti har Langeland hatt en opprørsrolle. Da SVs stortingsgruppe i 1999 støttet Norges deltakelse i NATOs bombing av Jugoslavia var Langeland den fremste talsmann for de i SV som ikke delte dette synet.

## Kontroversielle utspill

Langeland kom i fokus da han i 2005 omtalte irakiske polititjenestemenn som «quislinger», på tross av at FN hadde godkjent den nye irakiske regjeringen. Langeland hadde også tidligere gjort seg bemerket da han i 2001 foreslo å gi Nobels fredspris til den cubanske presidenten Fidel Castro med begrunnelsen «Jeg ønsker å flytte oppmerksomheten bort fra den manglende ytringsfriheten på Cuba og over til menneskerettigheter som mat, skole og helsevesen». Langeland har også fått kritikk for å sammenligne Israel med en nazi-stat.

## Stortingskomiteer

* 2009–2013: medlem i kontroll- og konstitusjonskomiteen
* 2005–2013: medlem i transport- og kommunikasjonskomiteen
* 2001–05: første nestleder i energi- og miljøkomiteen
* 2001–05: varamedlem i den utvidede utenrikskomiteen
* 1997–2001: medlem i energi- og miljøkomiteen
* 1997–2001: varamedlem i valgkomiteen

## Referanser


## Eksterne lenker
* 
* 
* 
*